Papersnake/gushiwen huggingface dataset:
【双调】新水令_我在这门中
未知作者（元代）

我在这门中整穷究了数十年，才参透了圣人机变。定浮沉归妙理，进坤火炼
丹田。先锁住意马心猿，更不把世俗缠。
【驻马听】行的是调息绵绵，呼吸风云有后先。比及得三宫升变，九还七返
妙中玄。驾河车搬运走如烟，化清风直至金公院。若要道心坚，黄河浪滚泥丸转。
【步步娇】大道从来人难羡，有影无形现。壶中别有天，炼就金丹养胎仙。
双关路上气连连，酝甘露频吞烟。
【沉醉东风】大限到来不选，也不论福富贵高官。直推到几时休几时休，每
日价频发愿频发愿，今年推到来年。担阁修行行路儿远，生死轮回怎免！
【雁儿落过得胜令】俺也曾遇明师将真道传，指与无边传。教我少贪心少爱
欲，教俺多办工夫多修善。教俺休把利名牵，教俺多看些古书篇。尽都是通玄处，
教俺共真师子细研。若是俺功全，得造化无人见。正是心也坚，心坚得自然。
【沽美酒】将铅汞鼎内煎，炼至宝用乾乾，妙在前弦与后弦。分明有路显，
引元神赴宫殿。妙用三关机变，一气来透彻三田。九转炉中烟焰，龙虎龟蛇蟠旋。
出于自然，自然，有一个无为真人出现。
【川拨掉】好教我笑喧喧，共诸仙一处眠。也不索访道参禅，常要默坐忘言。
调真息若不气喘，有先天有后天。
【殿前欢】劝英贤，请君常看指玄篇。无为大道人都恋，要行满功圆。跨鹤
儿飞上天，方才入无为传，早则趁了修行愿。修一个不来不去，谁肯恋在世长年！
【鸳鸯煞】这回再谁把世俗缠？超凡入圣随机变。道法双忘，紧固抽添。唱
道真至蓬莱阆苑，做下部自然集，早则是虚无篇，愿心满。　【正宫】端正好
谁知道我静中行，功劳大，这回早不染尘埃。幼年间曾把明师拜，教俺跳出
迷魂寨。
【滚绣球】办功夫定慧开，炼三皇结圣胎。婴儿猛然惊怪，须臾间飞过灵台。
到黄庭内院欢，动阳关将龙虎排。霎时间打成一块，定浮沉煅炼三灾。三华聚顶
泥丸路，五气朝元绕玉街，下十二楼台。
【倘秀才】调和就铅汞冶，蓦见坎女离男打乖，自有金公一处埋。成造化，
笑诒诒，快哉！
【迎仙客】长将他玉炉关，须要这八门开，用坎离颠倒栽。驾河车，牛旋买，
搬载入宫来，收敛在三田外。
【红绣鞋】坐卧处阳升阴降，一窍开百窍齐开。九还七返定三灾。呼吸开归
妙道，调真息透盈腮，治精华归气海。
【鲍老儿】炼元神观自在，养胎仙笑颜开。三田气滚透胸怀。煅至宝功劳大，
万语千言句句该，都出在道德阴符界。发动天关润九垓，采药物在乾坤外。自云
堆里飞升快，变化累劫修来。
【耍孩儿】初学笃志真心爱，广看些经书注解。忽然间心地悟豁然开，自想
往日沉埋。果然实有登仙路，任意纵横到处该，还了这冤家债。这回万缘齐断，
不染千灾。
【一煞】静中功默默的行，点刀圭分皂白，灵台无物当宁耐。脱离生死修真
路，倒把枯松日夜栽。权且将时光来待，咫尺的是功圆行满，独步上天台。
【二煞】也不索看三教书，也不索学七步才，只要昏昏默默将功程捱。炼成
玉体乘风去，一道寒光入圣阶。做一个蓬莱客，全凭三千功行满，便要离俗骨得
仙胎。
【三煞】任时节跨青鸾飞上天，驾白鹤复地来，飞升变化登仙界。黄芽渐长
人难识，玉兔窝中好避乖。权且将时光待，咫尺的功圆行满，独步上天台。
【煞尾】有静功有定功，无碍无挂。这回还了人伦债，跳出迷魂是非海。　【正宫】端正好
撇了是和非。掉了争和斗。把俺这心猿意马牢收。我则待舞西风两叶宽袍袖。
看日月搬昏昼。
【滚绣球】千家饭足可求，百衲衣不害羞。问是么破设设遮着皮肉，傲人间
伯子公侯。我则待闲遥遥唱个道情，醉醺醺的打个稽首。抄化圣汤仙酒，藜杖瓢
钵便是俺的行头。我则待今朝有酒今朝醉，明日无钱明日求，到大来散诞无忧。
【倘秀才】有一等积书与子孙未必尽收，有一等积金与子孙未必尽守，我劝
你莫与儿孙作马牛。今日个云生山势巧，来日个霜降水痕收，怎敖得他乌飞兔走！
【滚绣球】恰才见元宵灯挑在手，又见清明门前插杨柳。正修禊传觞曲水，
不觉的击黾鼓竞渡龙舟。恰才是七月七，又早是九月九。咱能够几番儿欢喜厮守？
都在烦恼中过了春秋。你见这纷纷的世事恁待要随缘过，都不顾急急光阴似水流，
白了人头。
【倘秀才】有一等人造花园磨砖砌，有一等人盖亭馆雕梁画斗，费尽功夫
得成就。今日做了张家地，明朝做了李家楼，刚一似翻手覆手。
【滚绣球】荆棘做沼池，去篷蒿广栽花柳。四时间如开锦绣，主人家能几
遍价来往追游。俺这里亭台即渐衰，花木取次休，荆棘又还依旧，使行人叹源流。
往常时奇花异卉千般绣，今日都做了野草闲花满地愁，这不是叶落归秋！
【呆骨朵】休言道尧舜和桀纣，则不如郝王孙谭马丘刘。他每是文中子门徒，
亢仓子志友。休言为吏道张平叔，烟月的刘行首。则不如阐全真王祖师，道不如
打回头马半州。
【醉太平】汉钟离本是个帅首，蓝采和是个俳优。悬壶子本不曾去沽酒，铁
拐李火焚了尸首。贺兰仙引定个曹国舅，韩湘子会造逡巡酒。吕洞宾三醉岳阳楼，
度了一株绿柳。
【尾】休言功行何时就，得到玄关便可投。人我场中枉驰骤，苦海波中早回
首。四大神游。三岛十洲，神仙隐迹埋名，他则待目前走。
盘山十六景 其八 贞观遗踪
弘历（清代）

巨石当其垠，苔泉洒清泚。遗迹传楷模，在彼不在此。
贺新凉
姚勉（宋代）

窗月梅花白。夜堂深、烛摇红影，绣帘垂额。半醉金钗娇应坐，寒处也留春色。深意在、四弦轻摘。香坞花行听啄木，翠微边、细落仙人屐。星盼转，趁娇拍。

人间此手真难得。向尊前、相逢有分，底须相识。愁浅恩深千万意，惆怅故人云隔。怕立损、弓鞋红窄。换取明珠知肯否，绿窗深、长共春怜惜。休恼乱，坐中客。妓唤惜善琵琶，程秋干席上作。
送徐照还旧山 其一
徐玑（宋代）

城闉多汩没，宜尔向村居。蔬茹餐僧饭，香茶读古书。

秋潮侵岸满，晓月带星疏。相送未相忆，相期同荷锄。
采桑子
晏几道（宋代）

秋来更觉消魂苦，小字还稀。坐想行思。怎得相看似旧时。

南楼想手凭肩处，风月应知。别后除非。梦里时时得见伊。
过公择藏书室
释道潜（宋代）

我公昔未仕，托踪此山阿。牙签列图史，万卷堆嵯峨。

披剥得精要，卷衣辞薜萝。一往三十年，功名叹蹉跎。

公今陟台省，壮志应未磨。出处独不谬，纷纷当奈何。

脱身早来归，挂冠旧庭柯。松窗展故帙，烱烱临羲娥。

岂复求甚解，聊将寄天和。勿忧野马集，勿念虫网罗。

山祇善守护，早晚潜挥诃。
庭中竹梅
周玉箫（明代）

梅竹萧森露井旁，断猿空叫月如霜。
竹从孕节生来苦，梅到飘魂死亦香。
诗偈 其一一三
庞蕴（唐代）

清静无为无识尘，不舍内身妙法身。祇为众生有漏习，权止草庵转法轮。

法轮常转而人见，优昙时时一出现。无相真空妙法身，历劫恒沙不迁变。
药圃
司马光（宋代）

三蜀膏腴地，偏於药物宜。
小畦千种聚，春雨一番滋。
山相惭多识，桐君未偏知。
佗年似胡广，养寿复扶衰。
白宝严入太一宫
孔武仲（宋代）

蔚蔚山间松，泠泠山下泉。
相遇复一时，小别已三年。
松色愈深翠，泉意自潺湲。
惟余不如昔，正忧世事煎。
安得散万虑，卷收归自然。
童颜替癯貌，绿发换圆颠。
因召杏坛叟，去拍洪崖肩。
绍兴二十八年祀圜丘
学士院（宋代）

阳动黄宫，日旋南极。
天门荡荡，百神受职。
爰熙紫坛，熉黄殊色。
神哉沛来，盖亲有德。
谒金门
赵彦端（宋代）

休相忆。明夜远如今日。楼外绿烟村幂幂。花飞如许急。

柳岸晚来船集。波底斜阳红湿。送尽去云成独立。酒醒愁又入。
三场和章星斋姻丈
曹家达（清代）

懒向桃源学问津，壮怀未已见斯人。飞鹏怒翮九万里，茎草禅心丈六身。

剑米迫炊方是健，书粮多馈不言贫。孟郊老去文章在，会看宫袍蜀锦新。
孤鹤篇寿豫斋王子
李梦阳（明代）

孤鹤无下朋，达人有高步。出入凌紫氛，翱翔在天路。

白玉城中十二楼，明月夜上珠帘钩。飒沓歘降万羽节，蚴蟉或见双花虬。

鸟喙者谁发蓬首，问之云是西王母。玻盘巳进昆崙桃，金壶复泻长生酒。

下视黄蒿鹪鴳飞，争安竞稳一枝依。垂天更忆扶摇翼，六月谁知变化机。
既醉亭和韵
许及之（宋代）

泛觞有何心，罚爵不为耻。流行固自佳，坎止何妨醉。
宿广教寺
韩淲（宋代）

平生萧散喜登临，秋入溪山处处清。访古人传裴相国，寻诗我处谢宣城。

风回万木新霜净，云薄长空夕照明。更向僧窗閒徙倚，一樽谈笑为君倾。
后汉门。废帝
周昙（唐代）

乱兵如猬走王师，社稷颠危孰为持。

夜逐萤光寻道路，汉家天子步归时。
时事感慨
王同祖（宋代）

襄州蹀血荆州乱，千里金汤狐兔凭。
未定攀城关羽死，汉民何日见中兴。
野中别友
甘复（元代）

获竟原野旷，犊行秣长陂。远峰夕照尽，孤鸟西飞迟。

天风泛高雾，烟树含尉滋。故友适相见，离居惊鬓丝。

素怀未及展，惆怅临路岐。彼此各寄寓，东西会何时。

岁晚霜霰盛，勖君松柏姿。
次韵呈慎思学士
柳子文（宋代）

咸韶濩武来何方，铿锵入耳安能忘。阳春兰芷秋菊芳，金门词客青袍郎。

昭回下烛光焰长，深山大泽龙蛇苍。浩歌激烈元非狂，正逢圣主开明堂。

风烟关塞收旗枪，舞干两阶臣戎羌。喋血拓境谋非臧，边城夜行休赍粮。

采诗不复嘲青冈，蛜蝛戢羽戍妇床。移文北斗猿鹤傍，渥洼朱龙两服骧。

胥靡版筑罢浚隍，白环楛矢贡篚装。航海万里风帆扬，边圉胆落嗟唇亡。

诸蕃入学愿可偿，槐花举子促书囊。成均贡士贤登乡，东门宣诏礼十行。

我惭驽骀追骕骦，何敢望回不及商。毛遂未至空连房，赖有墨妙江都王。

传模共分此日光，骅骝绿骠两耳黄。想见蹙踏披天香，坐觉暑退秋堂凉。

拘挛龌龊漫引觞，门外乌兔双飞翔。悠悠逝川东去央，故山鱼鸟空相望。

邓侯意气摩秋霜，朝吟百篇暮千章。骈罗经史贯列庄，落纸但见书吏忙。

孔鸾羽仪各效祥，鄙夫不学空面墙。先馈不用惊五浆，乌号要须贲育张。
【黄钟】醉花阴_元宵忆旧冻
曾瑞（元代）

元宵忆旧
冻雪才消腊梅谢，却早击碎泥牛应节，柳眼吐些些。早序相催，斗把鳌山结。
【喜迁莺】畅豪奢，听鼓吹喧天那欢悦。好教我心如刀切，泪珠儿揾不迭，哭的似痴呆。自从别后，这满腹相思何处说。流痛血，瑶琴怎续，玉簪难接。
【出队子】想当初早节，那浓欢怎弃舍。新愁装满太平车，旧恨常堆几万叠，若负德辜恩天地折。
【神仗儿】这些早情诗倦写，和音书断绝。斜月笼明，残灯半灭。恨檐马玎当，怨塞鸿凄切。猛然间想起多娇，那愁闷，怎拦截。
【挂金索】业缘心肠，那烦恼何早彻。对景伤情，怎捱如年夜。灯火阑珊，似万朵金莲谢。车马□阗，赛一火鸳鸯社。
【随尾】见他人两口儿家携着手看灯夜，教俺怎生不感叹伤嗟。尚想俺去年的那人何处也。
怀离
行色匆匆易伤感，陡恁般香消玉减，无暇理金簪。云鬓髧鬖，比是情凄惨。避不得这羞惭，准备遮藏手半掩。
【喜迁莺】想才郎丰鉴，貌堂堂阔论高谈。那堪。并不愚滥，一见了春愁独自搅，常好是忒大胆。怕不你心心儿里待贪，又则怕意意儿里相搀。
【出队子】想人生早暂，在绣房中把岁月耽。描不成映花梢孔雀翠相搀，剪不出扑柳絮胡蝶粉乱糁，刺不就啄谷穗鹌鹑嘴细嗛。
【刮地风】则被这几对儿家毛团迤逗俺，马儿送的人地北天地。待私奔至死心无憾，我则见四野巉巉，不听的众口喃喃。明滴溜参儿相搀，剔团圞月儿初淡。柳色浓，桃花谢，红稀绿暗。想才郎常好是做得严，跳出这虎窟龙潭。
【四门子】要相逢怕甚牙儿占彡，呀，敢我紧妆着一半憨。过关津怕的是人虚站，又道我恰离家初二三。胆儿又虚，色儿又惨，百忙里蹿行马儿不住叫喊。脚儿又疾，口儿又喃，我见他头低眼目斩。
【古水仙子】将将将紫丝韁紧兜揽，是是是春纤长勒不住碧玉衔。飕飕飕摔风过长亭，出出出方行过短站。见见见三家店忽的向南，淹淹淹映香尘晓日红含。我我我软兀剌绣鞍身半探，看看看曲弯弯两叶蛾眉淡，瘦怯怯六幅翠裙搀。
【寨儿令】尴九咸，尴九咸，做的来所事忒严。想当初才貌两相堪，一个是娇仕女，一个俊儿男，他自把那婚姻勘。
【神仗儿】袄庙锁足乞塔的对岩，蓝桥上忽剌剌的水淹，将一对小小夫妻送的来他羞我惨。娇娇媚媚，甜甜也那绀绀，半路里被人坑陷，我我我则落的眼儿馋。
【尾声】一担相思自摇撼，我和你两家担由自难担，将一个担不起担儿却怎生分付俺。
龙眠居士画十六大阿罗汉赞 其四
李纲（宋代）

华林扰虎，手举数珠。驯彼郁屈，亦用兹乎。巨颡脩鳞，能怖童子。

慈眼视之，毒心自弭。
至澧阳寓天宁僧舍有感 其一
李纲（宋代）

常诵离骚澧有兰，那知谪宦憩其间。片云只鹤风方急，只恐飘零过别山。
题高房山夜山图
王英孙（宋代）

等闲吴越在毫端，叠巘微茫月影寒。
一曲危阑人独倚，江山浑作梦中看。
灯花偶书
释德洪（宋代）

岑寂一闲僧，春宵清兴增。竹窗催梦雨，兰室对祥灯。

世事知虚幻，人情剪爱憎。短长都分定，不恨百无能。
和陶移居二首 其一
戴良（元代）

昔我客华屿，古寺分半宅。穷年无俗调，看山阅朝夕。

如何舍之去，遥遥从兹役。朋游方饯送，赋诗仍设席。

共言新居好，今更胜畴昔。高歌纵逸舟，持用慰离析。
赠赵十 其一
韩淲（宋代）

泉石何关尔，多应洁我尘。试揩双泪眼，徒惜一吟身。

选甚年年别，须当物物亲。相遭虽澹泊，秋得雨方新。
屏山草堂四咏 其三 吴皋东作
周述（宋代）

天设名区拥翠屏，草堂风度晓鸡声。年来不作繁华梦，饭犊郊原学耦耕。
中夜风雨骤作怅然有怀简全真沅陵并寄成父弟
赵蕃（宋代）

酒尽云间月，诗成雨至风。支离如病鹤，吟咏杂寒虫。

摵摵朝梧叶，萧萧瘦竹风。飘零偶天末，憔悴祇江东。
次韵燕中舍若水苦雨五绝句 其五
刘摰（宋代）

嘉谷连空指岁丰，幽潜无复有乖龙。何时浩荡风吹日，照彻阴云几万重。
再用前韵
张栻（宋代）

元化首万类，圣学极几深。
有如亚圣贤，尚谨殆与淫。
浅见仅一斑，欢喜不自禁。
岂知天地全，於穆千圣心。
嗟哉我学子，进道宜骎骎。
立志务弘毅，异说毋交侵。
仁端验发见，精微试控寻。
超然见大体，皎日破重阴。
重新邹鲁传，挽回韶濩音。
当年不自勉，与物终堙沉。
神龙倏变化，岂复顾泥涔。
有来南山友，更唱共迭吟。
群材欲封殖，杞梓看成林。
殷勤劝学子，逆耳成良箴。
谕乌
梅尧臣（宋代）

百鸟共戴凤，惟欲凤德昌。愿凤得其辅，咨尔孰可当。

百鸟告尔间，惟乌最灵长。乃呼鸟与鹊，将政庶鸟康。

乌时来佐凤，署置且非良。咸用所附己，欲同助翱翔。

以燕代鸿雁，传书识暄凉。鸲鸽代鹦鹉，剥舌说语详。

秃鸧代老鹤，乘轩事昂藏。野鹑代雄鸡，爪觜称擅场。

雀豹代雕鹗，搏击肃秋霜。蝙蝠尝入幕，捕蚊夜何忙。

老鸱啄臭腐，盘飞使游扬。鸺鹠与枭鵩，待以为非常。

一朝百鸟厌，谗乌出远方。乌伎亦止此，不敢恋凤傍。

养子颇似父，又贪噪豺狼。为鸟鸟不伏，兽肯为尔戕。

莫如且敛翮，休用苦不量。吉凶岂自了，人事亦交相。
和仲谋夜中有感
黄庭坚（宋代）

纸窗惊吹玉蹀躞，竹砌碎撼金琅璫。
兰缸有泪风飘地，遥夜无琅月上廊。
愁思起如独绪茧，归梦不到合懽床。
少年多事意易乱，诗律坎坎同寒螿。
奉和幸韦嗣立山庄侍宴应制
武平一（唐代）

三光回斗极，万骑肃钩陈。地若游汾水，畋疑历渭滨。

圆塘冰写镜，遥树露成春。弦奏鱼听曲，机忘鸟狎人。

筑岩思感梦，磻石想垂纶。落景摇红壁，层阴结翠筠。

素风纷可尚，玄泽蔼无垠。薄暮清笳动，天文焕紫宸。
金陵三首 其一
李白（唐代）

晋家南渡日，此地旧长安。地即帝王宅，山为龙虎盘。

金陵空壮观，天堑净波澜。醉客回桡去，吴歌且自欢。
送刘耕归舒州
姚鹄（唐代）

四座莫纷纷，须臾岐路分。自从同得意，谁不惜离群。

旧国连青海，归程在白云。弃繻当日路，应竞看终军。
辞众偈
释省回（宋代）

九十二光阴，分明对众说。
远洞散寒云，幽窗度残月。
句
黄治（清代）

威稄赤壁千寻峻，德量黄陂万顷宽。
和谊斋惠诗
陆文圭（元代）

鸮室徒劳甚，鸠居奈拙何。
田园空岁晚，梅柳得春多。
径合思除蔓，墉高许附萝。
呼儿净扫地，恐有故人过。
清远峡飞来寺
查慎行（清代）

两岸势欲合，中被江流穿。上有佛者庐，飞来自龙眠。

神人所施设，是物无顽坚。想当创辟初，风雨驱神鞭。

凿开浑沌窍，巧贮聪明泉。僧房若蜂房，一一皆倒悬。

尔来几阅世，不计草木年。磐石具生机，长根外包缠。

波涛润其趾，日月行其颠。散为松柏香，聚作旃檀烟。

蔽亏东西景，轩豁子午天。呼猿在半空，日暮跻无缘。

清寒难久住，仍放出峡船。
送方仲荀
释简长（宋代）

行客心如何，借剑为君歌。
雨昏山未开，花尽春无多。
欲知贫别情，涕泪空滂沱。
句
胡仔（宋代）

霞抹晚空鱼尾赤，水生春渚鸭头青。
句 其三
张仲节（宋代）

凯歌四面动地来，斩得名王归献阙。
元夕
李彭老（宋代）

斜阳尽处荡轻烟，辇路东风入管弦。
五夜好春随步暖，一年明月批头圆。
香尘掠粉翻罗带，蜜炬笼绡斗玉钿。
人影渐稀花露冷，踏歌声度晓云边。
和落梅
陈杰（宋代）

离离玉立已无多，颜色相於冷不阿。
一种东风自根极，铜鞮最后谪仙歌。
山矾映山红买置窗间甚思上饶閒适 其一
韩淲（宋代）

春风亦到我窗轩，洁白殷红日正暄。桃李人间已无数，且看踯躅与山矾。
题寺古桧
廖融（唐代）

何人见植初，老对梵王居。
山鬼暗栖托，樵夫难破除。
声高秋汉迥，影倒月潭虚。
尽日无僧绕，清风长有余。
殿院卞侍郎赴淮南转运
杨亿（宋代）

莎庭治行推尤异，梁苑声华占上流。
早是都人避骢马，近陪计相运牙筹。
东南转粟承新命，淮海扬旌到旧游。
骑置非时陈密启，壶浆几处望行舟。
黄金刻印大如斗，白简飞霜凛若秋。
岁满功成来会課，多应便拜富人侯。
贺何正言用蔡君谟韵
王十朋（宋代）

御笔亲除真谏官，翕然舆论已腾欢。正人得路言无讳，圣主虚怀听不难。

莫厌封章箴衮阙，要令奸胆落毫端。鲰生雅服阳公德，时把昌黎谏论看。
友生携修睦上人诗见访
李咸用（唐代）

雪中敲竹户，袖出岳僧诗。语尽景皆活，吟阑角独吹。

意如将俗背，业必少人知。共约冰销日，云边访所思。
勇士赴敌场
林希逸（宋代）

士有非常勇，堂堂赴敌场。听琴何比象，属意在轩昂。

触手声何怒，推床兴欲狂。广陵无散卒，易水有刚肠。

剑客休誇诧，桐君为发扬。闻弦心有感，解使懦夫强。
酬滑州李尚书秋日见寄
刘禹锡（唐代）

一入石渠署，三闻宫树蝉。丹霄未得路，白发又添年。

双节外台贵，孤箫中禁传。征黄在旦夕，早晚发南燕。
题赵昌四季花图 其二 葵花萱草
范成大（宋代）

卫足保明哲，忘忧助欢娱。欣欣夏日永，媚我幽人庐。
送新知永州陈秘丞瞻赴任
刘骘（宋代）

秋风清紧雁初飞，半醉摇鞭出帝畿。
名郡又分红旆去，故乡重见锦衣归。
剖符虽暂宣皇泽，视草终须直紫微。
从此南轩多倚望，好诗芳信莫教稀。
淳化中朝会二十三首
佚名（隋代）

轩昊方同德，成康粗比肩。
素风惟普畅，皇道本无偏。
阴魄重轮满，阳精五色圆。
要荒咸率服，卓越圣功全。
和后村忆昔二首 其一
林希逸（宋代）

应世只愁一著差，少曾苦学鬓今华。爱牛因见无伤也，喻马还非俱是耶。

工苦从人夸腹稿，发明自我看心花。蝇头蜗角人间事，回首惊看似乱麻。
南郊祖帐赋五十六言呈刘左史
魏了翁（宋代）

绿水青畦泼眼明，红英翠柏伴将迎。
春怀拍拍浑无极，王事匆匆苦有程。
迅驿星驰惊客梦，白袍鹄立唤人行。
所嗟文物寥寥甚，况忍同时别两卿。
元日
王同祖（宋代）

一夜东风换斗杓，千门晓色雪初清。
君王已奏平淮雅，犹自谦冲免会朝。
送华阴尉张苕赴邕府使幕（张即燕公之孙，顷坐事除名）
刘禹锡（唐代）

昔忝南宫郎，往来东观频。尝披燕公传，耸若窥三辰。

翊圣崇国本，像贤正朝伦。高视缅今古，清风夐无邻。

兰锜照通衢，一家十朱轮。酂国嗣侯绝，韦卿世业贫。

夫子承大名，少年振芳尘。青袍仙掌下，矫首凌烟旻.

公冶本非罪，潘郎一为民。风霜苦摇落，坚白无缁磷。

一旦逢良时，天光烛幽沦。重为长裾客，佐彼观风臣。

分野穷禹画，人烟过虞巡。不言此行远，所乐相知新。

雨起巫山阳，鸟鸣湘水滨。离筵出苍莽，别曲多悲辛。

今朝一杯酒，明日千里人。从此孤舟去，悠悠天海春。
和陶渊明归田园居六诗 其五
陈造（宋代）

我惭旷达人，梦寐眷乡曲。十年仕楚越，政坐食不足。

人皆诧善奕，举世鲜识局。陶翁有高躅，迷涂炳明烛。

于焉税吾驾，作息课昏旭。
送碧梧入府
许月卿（宋代）

人劝公入相，我劝公早归。
今以副枢入，好以元枢回。
易为六经宗，学易贵知时。
时止则时行，时义大矣哉。
故尝论今日，两语见称奇。
但且为执政，宰相未可为。
若为伴食相，何如酒一杯。
曾以语裕翁，裕翁为一咍。
英雄见略同，明公试思之。
文正为清献，何曾美鼎梅。
史册香万古，日月名长在。
时止时则行，宰相须时来。
时来然后相，当传忠定衣。
官职难名节，愿公玉无疵。
壮节题初节，愿公玉无灰。
耐久老柱石，身佩国安危。
五福一曰寿，寿国身之枢。
请君看老子，寡慾身寿眉。
心清万里明，可杜倖时窥。
寡慾善养心，轩鉴照魅魑。
岁晚成二老，种蠡相埙篪。
坐令四太平，太宗先光辉。
喜迁莺 以上十七首见石莲庵汇刻遗山先生新
元好问（金朝）

云雷天造。快嫖姚玉节，生平豪妙。野宿貔貅，江横组练，画角一声霜晓。鱼鸟简书知畏，草木威名先到。更谁似，并虎头飞将，封侯差早。谈笑。尊俎地，兵卫画戟，燕寝凝香好。伏枥雄心，缺壶高唱，意气不妨倾倒。父子一门忠力，唯有君恩须报。济时了。看郎山长对，元勋难老。
送李云在学录
牟巘五（宋代）

横经之暇即吟诗，三载如常匪激随。
听雨不知官独蛉，看云自与意俱迟。
翚飞黉宇生新敬，鹄立儒衣动去思。
还恐西硝难久滞，此声梁楚已先驰。
红线取盒
严金清（清代）

青衣奇计破阴谋，一夕行踪过数州。方镇已成尾大势，女儿能解主深忧。

髻鬟队里无人识，兵仗丛中看盒收。巾帼从来侠气少，功成身隐更难求。
新月
危拱辰（宋代）

未审初三月，嫦娥怨阿谁。
嬾开十分镜，祇画一边眉。
呈岳总卿
吴惟信（宋代）

黄尘漠漠路漫漫，旧钓空思水国寒。乡信不来云树远，斜阳无语下栏干。
大司成陆公枉驾钤山草堂予远寓金陵无缘攀迂感别增情作此寄谢次原韵 其一
严嵩（明代）

鳌禁儒山薇省使，近传旌节过林丘。青苔地僻无人扫，翠竹天寒可自留。

想复移丹空对雪，谁能载酒共登楼。为吟佳句增惆怅，目极孤云楚水头。
三月廿七日偶作简仲咸
王禹偁（宋代）

一未量移一转勋，貂冠羊胃总非真。
韶光只有两三日，浮世稀非七十人。
掅杏劝君重酌酒，牡丹邀我且寻春。
请看富贵赵中令，已作北邙山下尘。
哀陈夫子
王之道（宋代）

不见陈夫子，依稀四载余。
云亡前日信，报葬几时书。
玉轴千篇在，牙签万卷储。
九原应有恨，新第落成初。
钓鱼有感
司马光（宋代）

垂竿临晓岸，坚坐据莓苔。
饵落萍初散，鱼惊荷暂开。
有求虽琐细，未获且低回。
君识磻磎老，曾垂绿发来。
野钓披榛竹，无人知往来。
高空飞不下，鸥鸟已相猜。
唐律十首
方岳（宋代）

谷口岂其卿，胡然朝市争。
远山长晚色，幽鸟乍春声。
老觉人情薄，閒於世累轻。
早红香可饭，何必又鱼羹。
浴日亭观日出和坡公韵
成鹫（清代）

长啸凌风直到天，白鸥惊起出黄湾。伫看旸谷三更月，坐失罗浮半枕山。

夸父何妨誇健足，鲁阳无计返颓颜。明朝直上飞云去，未必清光别此间。
听歌
武元衡（唐代）

月上重楼丝管秋，佳人夜唱古梁州。

满堂谁是知音者，不惜千金与莫愁。
同刘潜夫登乌石山望海有怀方孚若柯东海栋复
高翥（宋代）

念念思归身欲翰，旧题无暇遍寻看。
故人尽入黄泉路，远客空登乌石山。
休起痴心乘九鲤，莫劳病眼望三韩。
神仙未必知吾事，道在何妨两鬓斑。
客归二首 其一
汪炎昶（宋代）

绕墙烟树色茏葱，燕入莺过路不通。客子归来误惊喜，移家别住绿阴中。
过汪仲淹故居感怀喜见其子无央
佘翔（明代）

一入千秋里，白榆感旧游。何年埋玉树，此日邈丹丘。

花湿平芜雨，蝉鸣灌木秋。不孤嵇绍在，腰下解吴钩。
驾出圜丘诗
卢思道（南北朝）

开年简时日，上辛称天吉。平晓禁门开，隐隐乘舆出。

乘舆出九禁，金根御六龙。章移千乘动，旆举百神从。

黄麾引朱节，灵鼓应华钟。神歌己相续，神光复相烛。

风中飏紫烟，坛上埋苍玉。
种扶留用旧韵 其二
陈献章（明代）

絜矩工夫但一沟，山中夜雨长扶留。莫教看到诗人眼，千首鸢鱼也未休。
和本斋止酒
牟巘五（宋代）

病余井臼不任劳，欲饮无钱可是高。
一笑犹堪谁空腹，少陵诗里学燋糟。
禁中春松
陆贽（唐代）

阴阴清禁里，苍翠满春松。雨露恩偏近，阳和色更浓。

高枝分晓恩，虚吹杂宵钟。香助炉烟远，形疑盖影重。

愿符千载寿，不羡五株封。倘得回天眷，全胜老碧峰。
建除一首酬林德祖虙
程俱（宋代）

建旟抚方面，簪笔登云衢。除书无虚日，念子何踌躇。

满堂罗经史，问字无停车。平明户外屦，接迹叩所需。

定坐为详说，从周述唐虞。执经退食罢，贝梵颇卷舒。

破魔无坚垒，解髻皆明珠。危弦寡知音，寂寞空居诸。

成诗远相寄，尺鲤来东吴。收之巾十袭，永好不可渝。

开缄叹奇决，已作东归图。闭蕃着空舍，谁辨公车书。
次韵酬宋玘六首 其五
王安石（宋代）

无能私愿祇求田，时物安能学计然。凿井未成歌击壤，射熊犹计梦钧天。

遥思故国归来日，留滞新恩已去年。携手与君游最乐，春风波上水溅溅。
题岳武穆王坟二首·其二
潘纯（元代）

湖水春来自绿波，空林人迹少经过。
夜寒石马嘶风雨，日落山精泣薜萝。
江左长城真自坏，邺中明月竟谁歌。
惟馀满地苌弘血，草色年深碧更多。
直庐多暇新绿郁然信笔二绝 其一
程珌（宋代）

朝绝倖恩除目少，边清妖祲檄书希。饭馀摩腹闲行立，一抹墙东新翠薇。
池州李使君没后十一日处州新命始到后见归妓感而成诗
杜牧（唐代）

缙云新命诏初行，才是孤魂寿器成。黄壤不知新雨露，

粉书空换旧铭旌。巨卿哭处云空断，阿鹜归来月正明。

多少四年遗爱事，乡闾生子李为名。
送胡大灵携其门人与幼子作客青齐 其二
何绛（明代）

从我岂惟门弟子，车中共载有佳儿。知过阙里趋庭处，小子才当学礼诗。
颂古
释道颜（宋代）

无尾大虫难傍近，近前便是伤人命。
除非自解据号头，自然头正尾亦正。
别四皓庙
王禹偁（宋代）

明朝欲别采芝翁，吟遶阶前苦竹丛。
贬谪入山非美退，此中争敢逐冥鸿。
岁暮独坐书怀四首 其三
华宗韡（明代）

古来忧道者，往往不忧贫。己欲循天理，心惟济物仁。

冰霜初入腊，梅柳已知春。人事难为力，林泉独善身。
偈颂三十八首 其二十八
释如净（宋代）

坐断老卢顶𩕳，拈起无柄木杓。忽然舀出铜汁铁丸，忽然舀出醍醐酥酪。

佛祖大机难测度，犹是家常茶饭。
题孙志同侍郎扇图 其一
边贡（明代）

青青山上松，缭之以白云。云山不可到，图画只空闻。
倾杯（黄钟羽）
柳永（宋代）

水乡天气，洒蒹葭、露结寒生早。客馆更堪秋杪。空阶下、木叶飘零，飒飒声乾，狂风乱扫。当无绪、人静酒初醒，天外征鸿，知送谁家归信，穿云悲叫。

蛩响幽窗，鼠窥寒砚，一点银釭闲照。梦枕频惊，愁衾半拥，万里归心悄悄。往事追思多少。赢得空使方寸挠。断不成眠，此夜厌厌，就中难晓。
朱东父作室
袁说友（宋代）

贪夫筑室齐云湄，满溢既死不可持。
佳哉高人世念薄，丈室缉可如茧丝。
门前流水照明月，门里有诗清更绝。
汲泉欲漱齿怯寒，携杖先登腰易劣。
客不待速来往频，剥啄扣门有谁应。
主人酌酒要客醉，坐客见花心自醒。
长松古柏垂杨岸，为其一亩酒无算。
花开诗酒足逢迎，花谢蝶蜂漫零乱。
万物荣枯付达观，我欲从君著眼看。
傥能剩扫床头金，笑彼人间痴死汉。
《论语》引南人言
佚名（先秦）

人而无恒。不可以作巫医。
寄天与谢经历
李承芳（明代）

玉树晴云倚碧空，谢家高格古今同。閒时诗味梅边雪，清世官资柳下风。

苔衬山光侵屐绿，花流溪曲泛觞红。春风不恨江南北，梦渺池塘草色中。
老慵
白居易（唐代）

岂是交亲向我疏，老慵自爱闭门居。

近来渐喜知闻断，免恼嵇康索报书。
田间见
宋无（元代）

破屋无茅柱脚斜，一农头白病看家。
年来冰涝秧难诗，欲傍湖胜种藕花。
登楼
张士元（清代）

春晚北楼上，风多忘日暄。见花思酒客，望柳忆柴门。

高下城中屋，青黄水上村。谁知飘泊处，犹似触篱藩。
渔家傲·门掩新阴孤馆静
张炎（宋代）

门掩新阴孤馆静。杨花却解来相趁。几日方知因酒病。无憀甚。脱巾挂壁将书枕。见说红堆满径。不知何处游人盛。自笑扁舟犹未定。清和近。寻诗已约兰陵令。
忆同
方凤（宋代）

昔与张公子，翩翩访赤松。重来踰两纪，独去宿孤峰。

古木苍陂映，禅房侧径通。夕阴千嶂黑，人静一灯红。

幸及轩车会，宁辞杖屦从。相看如梦寐，健步愧儿童。

春尽山仍好，林深涧忽穷。天低时堕雨，寺远偶闻钟。

吊古田无鹿，探奇洞有龙。幽寻穿䆗窱，高步蹋玲珑。

灵草多成药，疏篁不作丛。岚光疑晻暧，野色在空濛。

下瞰疑无底，言旋复向东。岩阿依断础，烟嶂落飞淙。

细路缘苔磴，危桥跨石谼。泉依山曲曲，云与树重重。

巨刹标名岳，穹垣护亩宫。倚栏斜日下，入室老僧逢。

零落螭头墨，荒凉马鬣封。不才持薄禄，终古愧高风。

弛担云关里，传觞雪峡中。追随寻道侣，述作付文雄。

急景真流电，浮生尚转蓬。后期观岁晏，来往意憧憧。
醉蓬莱 戊午人日为曹曹溪广文寿
陈维崧（清代）

喜新年七日，蕙雪微融，梅风才转。百福钗幡，做蓬莱家宴。

碧柰花前，绛桃树底，簇舞衫歌扇。节候黏鸡，门风绣虎，六街传遍。

回忆生平，当时讲舍，沪渎云遮，泖湖天远。一笑抽簪，趁閒身犹健。

兰茁阶墀，鲤趋庭砌，纵封侯谁换。胜里春人，玉缸遥指，向先生劝。
春柳四首用渔洋秋柳韵四首 其二
曹家达（清代）

宫殿新晴尚晓霜，枝枝凄绝抱回塘。乱丝青琐三眠树，弱缕黄回七宝箱。

往日攀援笑欧薛，随风倾向薄山王。而今京兆谁为主，剩有章台旧教坊。
台阳八景
余文仪（清代）

涛声日夜镇长听，偏聚凌虚君子亭。淅沥乍惊风折笋，噌吰疑是雨淋铃。

近连射圃乱鸣镝，并入春潮沸震霆。自笑巴音同布鼓，广长舌愧吐莲青。
庐山五笑 无为子
杨杰（宋代）

我笑无为子，游山学古人。康庐不能住，骑马入红尘。
西陵绝句 其一
李邺嗣（明代）

会稽行在隔江头，不把杭州作帝州。故老莫论千载事，年来吴越几春秋。
次韵何子应留诗为别
王灼（宋代）

主领风光春复秋，西山蜡屐北池舟。
羲皇以上同真乐，俯仰之间忆旧游。
曲江杂诗 其二
张经赞（清代）

万古清秋月，谁怜此夕光。片云归远渚，寒露入深堂。

蟋蟀微吟壁，流萤暗度墙。倚楼人不见，玉笛一声长。
喜晴
李光（宋代）

西风一夜卷层波，并落人声喜气多。巨浸涨天吞梦泽，空庭积水湛星河。

光摇万瓦疑浮动，翠飐群山巧琢磨。从此江湖更清旷，肯将轩冕换渔蓑。
寄抚州谢幼槃
李彭（宋代）

别去鹧鸪思日寒，书来鹎鵊语林端。我怀求仲径方扫，君向山阴兴已阑。

细读清诗如艳雪，何时痛饮剧奔湍。悬知作草非卖菜，要自心期礼数宽。
涔阳道中
何乔新（明代）

秋郊雨初霁，驾言适涔阳。炎氛净如洗，高树含新凉。

蕙草已敛色，菊花正扬芳。微风来远壑，众绿纷披扬。

溪滨暂税驾，水石鸣琳琅。渚沙粲如雪，鸂鶒双飞翔。

低回玩物理，尘想顿消忘。落景丽西峤，渔歌起沧浪。

苍然暮色至，候骑纷道傍。登眺兴未穷，怅然陟崇冈。
晨起有感二首
周必大（宋代）

内禅才成便乞身，营营众口尚成城。
后来进退交相累，何似当初微罪行。
绍兴以后祀五方帝六十首
佚名（隋代）

西颢肃清，群生茂遂。
有严报典，孔明祀事。
珪币告虔，神灵燕喜。
麦我丰年，以锡民祉。
松岑师和余假寓沜园诗叠韵奉报
李德仪（清代）

绝胜终南赋有条，惯看鸾凤上烟霄。百年乔木分新荫，万树名花护早朝。

静坐试参周易妙，清谈应比晋人超。旧闻日下他时补，认取西句第几桥。
偶成
李流谦（宋代）

未老形骸足自支，唯忧多病醉成衰。
诗书犹作发丘将，稽首竺乾真我师。
友梅吴编校寿宫之侧筑庵曰全归有诗十咏敬次
杨公远（宋代）

寿宅虽然已预营，手栽松柏待亭亭。
童颜鹤发身强健，长对商山万古青。
南堂夜坐
陆游（宋代）

老来日月驶，秋令俄更端。
蝉号晚愈壮，萤火流空园。
西风吹衣裳，萧然谢炎官。
饱食一事无，散发坐前轩。
河汉西南流，北斗何阑干。
坐久光彩变，缺月涌金盆。
欲睡复踌躇，草棘露已漙。
徂岁何足道，死生付乾坤。
送王元还南海
康麟（明代）

紫陌香尘逐马蹄，一尊相送凤台西。行人已向今朝别，杜宇何须尽日啼。

明月孤舟湘水阔，夕阳芳草楚天低。遥知此去春光好，无限莺花入品题。
句
宋祁（宋代）

都缘赋色浅，燧不趁春繁。
赋得岸花临水发诗
张正见（南北朝）

奇树满春洲，落蕊映江浮。影间莲花石，光涵濯锦流。

漾色随桃水，飘香入桂舟。别有仙潭菊，含芳独向秋。
九江口作
王昌龄（唐代）

漭漭江势阔，雨开浔阳秋。驿门是高岸，望尽黄芦洲。

水与五溪合，心期万里游。明时无弃才，谪去随孤舟。

鸷鸟立寒木，丈夫佩吴钩。何当报君恩，却系单于头。
和东玉少卿谢春卿防御新茗
陈襄（宋代）

尝陪星使款高牙，三月欣逢试早茶。
绿绢封来溪上印，紫瓯浮出社前花。
休将洁白评双井，自有清甘荐五华。
帅府诗翁真好事，春团持作夜光夸。
摸鱼儿（寓澄江，喜魏叔皋至）
张炎（宋代）

想西湖、段桥疏树。梅花多是风雨。如今见说闲云散，烟水少逢鸥鹭。归未许。又款竹谁家，远思愁□庾。重游倦旅。纵认得乡山，长江滚滚，隔浦正延伫。

垂杨渡。握手荒城旧侣。不知来自何处。春窗翦韭青灯夜，疑与梦中相语。阑屡拊。甚转眼流光，短发真堪数。从教醉舞。试借地看花，挥毫赋雪，孤艇且休去。
生查子
洪适（宋代）

腊月到盘洲，寒重层冰结。试去探梅花，休把南枝折。

顷刻暗同云，不觉红炉热。隐隐绿蓑翁，独钓寒江雪。
雨中晚凉
刘攽（宋代）

落日浮云暝，沧江雨气来。风灯殊未定，洞户故频开。

秋意梧桐急，宵征蟋蟀哀。客心聊洒濯，天地久尘埃。
山家闺怨诗
李爽（南北朝）

山中多早梅，荆扉达曙开。竹巾君自折，荷衣谁为裁。

行云无处所，人住在阳台。
澄江过韩氏园亭 其一
侯方域（明代）

不访幽人去，安知野兴长。江城连薜荔，秋色到衣裳。

槛外收平楚，杯中落远樯。登楼一万里，醉眼即吾乡。
偶得
刘黻（宋代）

淡饭清茶处处安，学儒容易识真难。风无形迹通群窍，日有光真阻覆盘。

竹色满庭留夜气，柳阴夹径怯秋寒。世间万象俱呈露，输与山人自在看。
童丱须知 其六
史浩（宋代）

绣草铺茸玉作冠，四时花样几千般。当思蓬首寒窗女，终岁无油两鬓乾。
蝶恋花（题二乔观书图）
秦观（宋代）

并倚香肩颜斗玉。鬓角参差，分映芭蕉绿。厌见兵戈争鼎足。寻映共把遗编躅。

闺阁风流谁可续。沈想清标，合贮黄金屋。江左百年传旧俗。后宫只解呈新曲。
钟山寺
乐史（宋代）

千峰夹一径，一径花枕泉。
听泉复看花，行到钟山前。
古寺云生屋，高僧月伴禅。
自惭留一宿，区马又朝天。
百一诗 十七
应璩（两汉）

洛水禁罾罟。
鱼鳖不为殖。
空令自相啖。
吏民不得食。
胡笳十八拍 第七拍
李纲（宋代）

星宫之君醉琼浆，矫如群帝骖龙翔。龙池十日飞霹雳，齐言此夕乐未央。

玄圃沧州莽空阔，羽人稀少不在傍。深山穷谷不可处，托身白云归故乡。
西苑志感
张凤翼（明代）

芙蓉别殿未央西，炉气晨飘雉尾齐。
出洛神龟将宝箓，衔花驯尾绕金闺。
近臣拾翠供玄草，使者乘骢访碧鸡。
一自六龙天上去，几回清禁改璇题。
辛玄子赠诗三首 其三
佚名（魏晋）

命驾广酆阿，逸迹幽冥乡。空中自有物，有中亦无常。

悟言有无际，相与会濠梁。目击玄解了，鬼神理自忘。
南柯子·厌静曾居市
侯善渊（元代）

厌静曾居市，嫌喧却住山。通真何处不清闲。内外逍遥，不备利名攀。蜕质空中显，忘形物外观。二神凝素出阳关。鹤性佻佻，一去古长安。
和吉老学士召赴崇政殿试举人
胡宿（宋代）

需宴经芳巳，严趋奉禁宸。子亭参覆试，止辇奉周询。

玉取三烧粹，金求百汰真。自惭诸老意，多赖洛阳人。
苏幕遮·送春
高鹗（清代）

日烘晴，风弄晓，芍药荼醾，是处撄怀抱。倦枕深杯消不了，人惜残春，我道春归好。
絮从抛，莺任老，拼作无情，不为多情恼。日影渐斜人悄悄，凭暖栏杆，目断游丝袅。
暮春
郑刚中（宋代）

雕巧春风弄物华，有春无巧是天涯。
鸠鸣近似见桑叶，村暗全然无杏花。
春游
赵希桐（宋代）

蝶懒莺暗欲莫春，更兼风雨别愁新。
天涯草色深如此，忆得淮南有故人。
【仙吕】赏花时_香径泥融燕
阚志学（元代）

香径泥融燕语喧，彩槛风微蝶影翩。飞絮擘香绵，娇莺时啭，惊影绿窗眠。
【煞尾】惜花愁，伤春怨，萦系杀多情少年。何处狂游袅玉鞭，谩教人暗卜金钱。空写遍翠涛笺，鱼雁难传。似这般白日黄昏怎过遣？青鸾信远。紫箫声转，画楼中闲杀月明天。
焦千之求惠山泉诗
苏轼（宋代）

兹山定空中，乳水满其腹。
遇隙则发见，臭味实一族。
浅深各有则，方圆随所蓄。
或为云汹涌，或作线断续。
或鸣空洞中，杂佩间琴筑。
或流苍石缝，宛转龙鸾蹙。
瓶罂走四海，真伪半相渎。
贵人高宴罢，醉眼乱红绿。
赤泥开方印，紫饼截圆玉。
倾瓯共叹赏，窃语笑僮仆。
岂如泉上僧，盥洒自挹掬。
故人怜我病，蒻笼寄新馥。
欠伸北窗下，昼睡美方熟。
精品厌凡泉，愿子致一斛。
辛酉纪事一百韵
李长霞（清代）

开春贼东窜，避乱事远出。秋来复北行，烽火起仓卒。

呼号闻比邻，怆惶出闺闼。女弱涕涟洏，姑老色惴慄。

大儿前挽车，小儿后提挈。暮出东郭门，秋潦多乱辙。

月暗影昽昽，路昏行蹩蹩。我随车徒行，十步再蹉跎。

野田忽高低，陟降弗遑歇。前至海上村，镫火闪蓬筚。

寄迹葭莩亲，妇子共一室。新谷荐黄粱，蕃羹杂薇蕨。

栖息虽云安，中夜常惊怵。诘旦赴海壖，海气尚郁勃。

扬帆事遐征，天风吹萧瑟。岛屿影浮枕，波涛声荡潏。

渺然感人生，一栗寄溟渤。三五蟾兔盈，澄辉何皎洁。

鱼龙动混茫，星斗垂寥阔。我本怀百忧，反因异境发。

回首望邑城，迢递火光彻。舍宇恐摧颓，松楸或斩伐。

况闻海防军，昨日新战没。矫矫王将军，力能贯七札。

矢绝无继兵，父子同一烈。昂昂陈义士，十荡还十决。

战胜众人依，战死谁收骨。贼势遂日横，所在逞豕突。

沿海事焚劫，杀戮到岩窟。越旬闻贼行，归帆顿飘瞥。

来时之所经，廛市半丘垤。迟迟造里闾，女仆迎门闑。

伯氏先我还，亲戚问存殁。敝庐幸复存，敢怨多遗失。

尘釜事浣涤，敝簟重振拂。次第理琴书，殷勤整卷帙。

人劳乐苟安，时危易为悦。远近传虚警，消息时恍惚。

何方为乐土，欲去还中辍。群丑复北旋，倏忽势莫遏。

扶掖入邑城，历险嗟更迭。托迹向黉宫，广厦一毡设。

遥望见焚烧，烟焰生林末，风逐怒熛飞，霄炽秋云热。

哀哉胶东民，惨比他邑别。刺史本神明，缙绅多贤哲。

仁厚戒征诛，守成贵密勿。夫子事登陴，长子随行列。

潴不汲污池，湿薪斫丛樾。永日不再炊，深秋无重褐。

阿姑时叹息，老病怀惊怛。小女畏贼来，枕席亦杌隉。

强欢欲相慰，反使泣呜咽。但云贼当去，贼去当全活。

蓄惊意怲怲，含忧心惙惙。再见蟾兔盈，严霜木叶脱。

有时闻贼行，或言远搜括。比日断烽烟，寥天气清澈。

欲出复迟疑，贼谋恐诡谲。三旬始出城，惝恍异天日。

瓦砾塞通衢，连甍百无一。回风吹血腥，当途馀杀越。

空巷行萧条，败壁立突兀。残烬拥颓垣，故居认仿佛。

去去将安之，摧残到瓜葛。幸有宗人舍，暂留仅容膝。

三秋倏以迈，天寒气栗冽。三见蟾兔盈，时维冬十月。

昊天胡不惠，大戾弗我恤。慈姑病缠绵，弥留竟永绝。

乱馀遘闵凶，谁云理无阙。哀哀视君子，麻衣泪凝血。

渐止涕纵横，莫使回肠结。阿姑暂浮厝，黄泉未定穴。

当思昔贤言，毁不使性灭。衔恤更晨昏，荐瘥时未竭。

厄运伤不已，含戚视琐屑。维时方荐臻，余复罹疚疾。

次染及儿女，呻吟杂喧聒。冷灶静无烟，敝衾寒如铁。

顾瞻使心伤，涕零无复啜。汝辈行当痊，予疾恐成诀。

嘱女莫娇痴，嘱男勿怠逸。怠逸成荒废，娇痴遭瞋喝。

夫子相慰言，汝言何不达。人生天所命，胡为伤情切。

先事而绸缪，为计良亦拙。所遇在辀张，且与同饥渴。

闻此感予心，忧怀勉为豁。时序自有常，阳和回穷节。

女病渐加餐，男愈行蹩躠。予疾亦云疗，扶杖犹颠蹶。

隆冬肃寒威，气严手指裂。壁隙鸣风飙，窗阴积霜雪。

艰难寄居情，人事安能说。矧乃沂水阳，游骑尚突轶。

遥闻古潍州，战士多人杰。分抄不及境，贼气为之夺。

束装思北上，流离犹未毕。何日息疮痍，上将临节钺。

解此下民忧，济时望稷契。
平原郡王南园诗二十一首·忘机
姜特立（宋代）

机心已尽自虚明，滓翳宁容点太清。
寄语堂前鸥与鹭，五湖烟水莫寒盟。
信中远来相访且致今岁新茗又枉任道寄佳篇复
黄庭坚（宋代）

安坐一柱观，立遣十年劳。
玄圭于我厚，千里来江臯。
松风转蟹眼，乳花明兔毛。
何如浮大白，一举醉陶陶。
暮春
黄庚（元代）

一鸟不啼春寂寂，百花都落雨蒙蒙。
十分花鸟乐风恨，半在诗中半酒中。
水调歌头 其十 答黄致斋论学
夏言（明代）

太极原无象，梦觉亦非关。天性浑然心地，定静自能安。

只为一团私欲，便有许多驰逐，长往不知还。洪炉难着雪，点铁要须丹。

叹言湮，嗟教弛，慨经残。可怪支离末学，弃实尚虚闲。

须辨小人君子，方识霸图王道，水火异炎寒。斯文天未丧，万古仰尼山。
至节矣犹未见梅颇形思渴书呈斯远滕兄主簿前
赵蕃（宋代）

言归虽故栖，雅志亦良友。
奈何数诗筒，不得屡杯酒。
纵云三十里，每见莫能久。
是以朝暮间，想思辄成又。
去年梅花作，佳处犹在口。
今年梅花期，抚事才转首。
翩思接中屦，兀若限林薮。
君行集彤庭，我政安瓮牖。
西湖觅林逋，东阁怀杜叟。
寒岁识松坚，同心见兰臭。
前朝习凿齿，书来问安否。
并话罗浮山，搞尘应抖擞。
句
齐术（宋代）

零陵太守吟情逸，惟过浯溪未有诗。
梅花绝句
陆游（宋代）

体中颇觉不能佳，急就梅花一散怀。
冲雨涉溪君会否？免教麈土涴青鞋。
贺真参政因以为戒
刘宰（宋代）

名贤得位古来难，君有高名宇宙间。
愿率众星环北极，要令百世仰西山。
范兰亭索赠限梅岑送潘问奇原韵
戴亨（清代）

遐霄有愿畏摧颓，蛮触虚名却早灰。花径只容明月到，松关唯见白云来。

误人圭组看笼鸟，避地衣冠傍钓台。闻得罗浮寻旧约，不知亲折几枝梅。
题赵知府墓
张孝祥（宋代）

翁仲无声石马闲，墓门萧瑟锁青烟。故人仰卧青松下，落日孤村闻杜鹃。
戏作
邹浩（宋代）

作自我作，止自我止。莫被傍人，推倒扶起。
有感
张九成（宋代）

江天之南有一士，自称圣世无知子。
辛勤读书欲有为，平生未曾用一字。
憔悴而今白发翁，天地之间谁复似。
胸中却有最佳处，一息遨游三万里。
泊樟镇
杨万里（宋代）

北地三接淅，重来四肃霜。日斜秋树转，市散暮船忙。

波捲清中白，霞翻紫外黄。汀沙浑换却，不记旧圜方。
明王寺
唐介（宋代）

日高霞散彩，松老鹤巢枝。
坏壁诗犹在，纱笼何用之。
北山道中
方凤（宋代）

拂衣去城市，信步踏晴泥。
草意春风蚤，松阴野日西。
语长忘路远，行近觉山低。
更欲迟来此，穿林听鸟啼。
句
唐枢（唐代）

窗竹闲阴秋水薄，砌苔新色晓岚鲜。不待江□移入座，便开三峡水来声。

芳字八行清露重，珠笺一片碧云轻。
赠星禽赵显微诗三绝 其二
陆文圭（元代）

莫把行藏问斗牛，年将八十更何求。愿言奎宿长明健，文治从今遍九州。
句
高力士（唐代）

烟熏眼落膜，瘴染面朱虞。（流巫州时作）
赵山甫居玉壶尽得湖山之胜醉后和其韵二章
杜范（宋代）

占尽春光好，湖山一览余。
著身蓬岛里，纵目画屏如。
我计还知错，君谋定不疎。
它年同到此，卜筑莫踌躇。
题段太尉庙
罗隐（唐代）

近甸蒙尘日，南梁反正年。飘流茂陵碗，零落太官椽。

建纛非降楚，披图异录燕。堪嗟侍中血，不及御衣前。
宫词 其八十四
张公庠（宋代）

闹紫繁红裹绿枝，一番风雨尽离披。瑞香独占深闺暖，帘外春寒都不知。
偈颂六十八首
释法薰（宋代）

说短说长，自起自倒。
跛脚老云门，慈悲成过咎。
长安一路坦然平，往来曾不禁人行。
四道吟
邵雍（宋代）

天道有消长，地道有险夷。
人道有兴废，物道有盛衰。
兴废不同世，盛衰不同时。
奈何人当之，许多喜与悲。
题它山善政侯祠兼简鄞令
舒坦（宋代）

呜呼王封君，心事鬼出没。
驱山截长江，化作云水窟。
旱火六月截，万栋挂龙骨。
萧条一祠宇，像设何彷佛。
破屋夜见星，漏雨湿衫笏。
杯酒谢车篝，兹事恐亦忽。
我闻古先王，报施必称物。
矧今崇佛宫，民力殆欲屈。
岂无制作手，一为起荒茀。
李侯仁贤资，抚字良矻矻。
可但清似水，方看健如鹘。
沈迹千载后，行且见披拂。
阴功世易忘，远虑俗从拂。
勉哉君毋迟，斯民久已郁。
和陈平仲中秋怀旧游
吴芾（宋代）

天末逢秋半，临流玩佳月。
置酒延孤光，夜久凉风发。
感时歌慨延，醉来翻不悦。
念人有聚散，念月有圆缺。
万事转头空，百年飞鸟瞥。
粤从罹乱离，头角嗟垂折。
兀坐山谷间，何人定交结。
素琴已尘埃，孤剑尚清刮。
故人不可见，幽怀欲谁说。
明月自团团，幽忧空烈烈。
忽得陈子诗，辞旨两奇绝。
历历叙旧游，笔端如有舌。
何处复可从，酒壶行自揭，
遥想鲍与刘，应亦叹胡越。
要当按酒兵，无令冒斧钺。
吾侪岂长贫，庙堂方简拔。
雪后城上作
刘敞（宋代）

雪后原野旷，春生风气和。蔼蔼林表色，辉辉池上波。

形閒境逾静，望远意更多。年华适可玩，不醉将谓何。
题西畴草堂
龚诩（明代）

閒人无俗事，幽境有清娱。乐与禽鱼共，情随草木俱。

琴樽花外席，茶笋竹间厨。世路轻肥客，相逢莫问渠。
吕元直得书天台郭外治园林作退老堂求诗为赋两章 其二
李纲（宋代）

周遭叠嶂俯清流，卜筑园林事事幽。春日莺花随衮绣，秋来松事照林丘。

谢公终为苍生起，裴相聊成绿野谋。圣主思贤方仄席，未应长伴赤松游。
渡江
郭登（明代）

北客南归感壮怀，吴歌幽怨橹声哀。
秋深杨柳经霜落，江净芙蓉向晚开。
沙鸟乱啼山月上，棹郎清啸水风来。
故园佳丽何年别，老去浑无作赋才。
用韵奉答徵忏原
袁华（明代）

忆得相逢春未深，别来红雨遍园林。江湖契阔劳清梦，田野栖迟惬素心。

万壑千岩应眺览，五时八教重披寻。天亲无着难兄弟，剪烛何时对榻吟。
谒舜祠四首 其三
邓云霄（明代）

万里辞黄屋，千秋寄碧岑。莫嫌山庙冷，方称土阶心。

木石时为偶，英皇恨转深。微闻松竹里，恍惚凤仪音。
湘中口占四首
刘克庄（宋代）

少年裘马事清狂，晚看梅花天瘴乡。
一任海风吹面黑，免教人谤作何郎。
自观音岩过老人峰至天门
吴苑（清代）

奇峰渐延瞩，策杖穷登顿。独怪夏已深，亭午露犹泫。

悬崖若广厦，少憩慰劳倦。情为艰险移，目因应接眩。

琪花不知名，古苔讵忍践。高磴穿林顶，坠石横涧面。

移徙雷雨夕，云有蛟龙战。再上老人峰，伛偻青松畔。

独居宾师位，不与群峰乱。豁然天门开，云端双阙见。

阊阖通呼吸，象纬可攀援。衣裾尽飘扬，御风泠然善。

何必生羽翰，始遂游仙愿。
久雨忽晴
戴亨（清代）

经月苦淋涝，瀰漫天地昏。豁然开暮景，相约出衡门。

碧水沈云色，青山带雨痕。高飞看野鹤，去去没遥村。
句
严中和（宋代）

画扇题诗鸾背湿，铜彝煎脑鸭心香。
茉莉花
沈宛君（明代）

如许闲宵似广寒，翠丛倒影浸冰团。
梅花宜冷君宜热，一样香魂两样看。
饮清湍亭石上小醉再登昼寒
朱熹（宋代）

水边今日共传杯，多谢殷勤数子来。三伏炎蒸那有此，百年怀抱顿能开。

云山合匝还生雾，雪涧崩腾怒吼雷。却恨苍屏遮远日，凌风直欲跨蓬莱。
壬寅元旦，军次仍行祝圣礼
张煌言（明代）

苍辂青旗不可望，海隅犹得奉冠裳。吹尘梦逐条风远，思汉情冠旭日长。

万里越人迷贡朔，百年真主阙当阳。也知报国心无补，愿续「春王正月」章。
六十五春寒吟七首
方回（元代）

清晓林禽百种鸣，春寒渐暖变新声。
向阳死草青先茁，解冻枯池绿再生。
太子四门何足怪，麻姑三海自堪惊。
回头最念儿童辈，不识灯宵旧太平。
和抚松处士井底蛙
林朝崧（清代）

井蛙拘于墟，何足语溟渤！井中数斗泥，是渠盘踞窟。

一鸣华林数，青紫遂滥窃。居然比令仆，给廪何须说。

蜂衙蚁队外，别是一官阀。鼓吹草间来，众虫畏瞋喝。

汝虽性善怒，伎俩亦云劣。但能困蜈蚣，未堪制蛇蝎。

胡然鸣得意，向人日喧聒？人事亦何常，锦袄有时脱。

似闻南烹客，沸鼎为汝设。跳梁漫自喜，骄甚理必灭。
闲居秋怀，寄阳翟陆赞府、封丘高少府
贾至（唐代）

今日霖雨霁，飒然高馆凉。秋风吹二毛，烈士加慨慷。

忆昔皇运初，众宾俱龙骧。解巾佐幕府，脱剑升明堂。

郁郁被庆云，昭昭翼太阳。鲸鱼纵大壑，鸑鷟鸣高冈。

信矣草创时，泰阶速贤良。一言顿遭逢，片善蒙恩光。

我生属圣明，感激窃自强。崎岖郡邑权，连骞翰墨场。

天朝富英髦，多士如珪璋。盛才溢下位，蹇步徒猖狂。

闭门对群书，几案在我旁。枕席相远游，聊欲浮沧浪。

八月白露降，玄蝉号枯桑。舣舟临清川，迢递愁思长。

我有同怀友，各在天一方。离披不相见，浩荡隔两乡。

平生霞外期，宿昔共行藏。岂无蓬莱树，岁晏空苍苍。
夏至日祀阏伯于开元宫前三日省中斋宿 其二
魏了翁（宋代）

朱荣铅砌拱都堂，静閤明窗夹主廊。外省诸司西侧畔，枢寮却在外东厢。
早泊云亭
沈治（清代）

桥畔闻鸡起，推篷看女山。故人真面目，云气合离间。
寄远
白居易（唐代）

欲忘忘未得，欲去去无由。
两腋不生翅，二毛空满头。
坐看新落叶，行上最高楼。
暝色无边际，茫茫尽眼愁。
酬辩老见遗怀旧之什
李处权（宋代）

老去何堪行路难，冰霜几晚见苍官。
鲈鱼南国无张翰，妓女东山有谢安。
秉烛夜阑真是梦，传杯秋际若为欢。
吾徒恰似丰城剑，光气须从斗下看。
陈氏溪亭次韵
胡仲弓（宋代）

溪亭镇日著吟身，不浣衣中一点尘。
水比世间机巧者，山如前辈典刑人。
唤回魂梦敲茶臼，费尽工夫整钓纶。
时有野僧排闥至，炷香清坐话头新。
七夕
刘威（唐代）

乌鹊桥成上界通，千秋灵会此宵同。云收喜气星楼晓，

香拂轻宵玉殿空。翠辇不行青草路，金銮徒候白榆风。

采盘花阁无穷意，只在游丝一缕中。
同苏饶文宿吉祥寺二首 其二
释净端（宋代）

与公昔作长城别，一去尘埃六七年。夜静书堂寻旧约，定将生计话林泉。
庐山杂兴二首
董嗣杲（宋代）

钟声警征人，顿省巡溪步。
转盼失路头，红日生黄雾。
看松乘西风，荡此林影趣。
古翠扑面老，肯放所历住。
幽聆采樵怨，薄言向谁诉。
且复栖野店，低头解芒屦。
答寄李襄国显国二子 其一
伍瑞隆（明代）

一尊风雨散词林，几度怀君动楚吟。锦被漫劳青翰舫，新题先到紫鸾音。

情深并抱英雄泪，赋就俱悬绝代心。咄咄斯人真独往，千秋吾党见双金。
绝句
汪炎昶（宋代）

树借看书影，蝉供隐几声。
人稀忘屋小，地净觉凉生。
颂古三十首 其十
释怀深（宋代）

佳人十八正娇痴，一曲堂前舞柘枝。祇有五郎知雅态，更无人道柳如眉。
颂证道歌·证道歌
释印肃（宋代）

狮子吼，无畏说，
直言恰似翻成拙。问渠何处住居家，
遥指前坡无处诀。
高宗郊祀前朝享太庙三十首 其七 僖祖室酌献用《基命》。
郊庙朝会歌辞（宋代）

思文僖祖，基德之元。皇武大之，受命于天。积厚流光，不已其传。

曾孙笃之，于万斯年。
寄范清老二绝
孔武仲（宋代）

高平处士节尤孤，门掩江边径欲芜。
诗好未窥新岁集，酒醇犹忆去年壶。
奉和圣制同二相已下群官乐游园宴
宋璟（唐代）

侍饮终酺会，承恩续胜游。戴天惟庆幸，选地即殊尤。

北向祗双阙，南临赏一丘。曲江新溜暖，上苑杂花稠。

亹亹韶弦屡，戋戋贲帛周。醉归填畛陌，荣耀接轩裘。
穿山月岩
胡仲威（宋代）

石磴𡼭嵚□□□，坐来心迹自双清。不知浑沌何年凿，便有婵娟一镜明。

周穆马蹄何寂寞，谢公屐齿□□□。□然欲御长风□，□□烟云脚底生。
登城楼作
陈翊（唐代）

井邑白云间，严城远带山。沙墟阴欲暮，郊色淡方闲。

孤径回榕岸，层峦破枳关。寥寥分远望，暂得一开颜。
春夜乐
马麟（元代）

越罗复幔茱萸红，蹙金绣带蟠双龙。铜盘腻烛传香蜡，帘箔星光钉文甲。

金刀割红□釜烹，豆蔻压春赪玉罂。神仙舞盘踏月行，雁沙印雪留云缨。

朱丝泠泠金粟柱，风流上客琼林主。碧海烟中采香妇，湿花仙骨沾春雨。
浣溪沙 并蒂莲
陆珊（清代）

白水盟心两意同。颤盈盈立态何秾。脸霞偎得十分红。

贮稳一何金屋里，照来双影画屏中。对花人语自喁喁。
忆山南
陆游（宋代）

貂裘宝马梁州日，盘槊横戈一世雄。
恕虎吼山争雪刃，惊鸿出塞避雕弓。
朝陪策画清油里，暮醉笙歌锦幄中。
老去据鞍犹矍铄，君王何日伐辽东？
赠无方和尚
永忠（清代）

老大甘遗世，移居云壑深。乱峰围古寺，仄径出乔林。

定夜清猿啸，凌晨野鹤临。门前有流水，足鉴道人心。
邃明生日
韦骧（宋代）

昴宿储精岳降神，乾坤钟异钜贤身。间生庆候年弥永，辅世休贤日又新。

台鼎梅调方夏实，凤池风好正南薰。因时愿祝松椿寿，长赞熙朝秉化钧。
题钱塘胜览图
卢大雅（明代）

南渡衣冠委草莱，危亭高处海门开。
云霞都邑雄中国，月露轩窗逼上台。
春梦已随流水去，寒潮自领夕阳来。
小楼题画因惆怅，岂独昆明有劫灰。
前从军行，仿杜前出塞体九首 其六
陈肇兴（清代）

吮血健精神，吞心养胆气。生不读兵书，用奇出人意。

潜伏草莽间，杀人等游戏。一粒铅如星，中有万夫泪。
清平乐·房深户密
韩奕（元代）

房深户密。不放朝寒入。睡起就床梳洗毕。背坐半窗红日。衣香床冷频烧。琴弦正紧慵调。望断山中人信，几多春到梅梢。
别希之
韩淲（宋代）

雪里江亭醉，何时复赋诗。岂无閒地饮，那有主人奇。

忍别君言论，徒劳我梦思。尺书频寄取，莫负此襟期。
准斋诲人亹亹不倦某每侍几席洒然若执热之濯
杜范（宋代）

倦游愈觉世途艰，远矣淳风未易还。
车去出门多异辙，尘来眯目失前山。
差殊只在毫釐际，迷复都来反覆间。
珍重先生相指似，忙中自有本来闲。
王相生辰 其一
孙觌（宋代）

了了三生梦，松根冷锻炉。四山朝鹤驾，五老奉龟图。

萱殿披敷朝，星躔焕六符。玉笙歌綵凤，革履堕飞凫。

命世千龄合，承天一柱扶。堂堂白虎殿，却走汉单于。
病中遣怀 其二
文徵明（明代）

潦倒儒冠二十年，业缘仍在利名间。敢言冀北无良马，深愧淮南赋小山。

病起秋风吹白发，雨深黄叶暗松关。不妨穷巷频回辙，消受垆香一味閒。
次韵赵帅四首
陈造（宋代）

我亦饱参僧，赢粮走百城。
诸公传句法，夫子擅诗声。
知笑屠龙误，时须画鹜成。
峨肩出苦语，蛩夜共凄清。
题方用方林塘幽趣图
郑关（明代）

何处发清兴，林塘横绝标。羡君林塘有幽趣，为君醉作林塘谣。

我为林塘吟，尔得林塘乐。长风捲雨白日来，池瀑淙淙向人落。

三峡长江动地回，摇波转汐送林隈。当窗屴崱翠可爱，百尺芙蓉天外开。

寒梅水竹连芳野，鸂鶒凫鹥满沙墅。丰草能为冬夏青，飞云不管晨昏度。

坐来谷籁飘林樾，清景令人爽毛骨。为君去此谢浮名，还山却扫林塘月。
赠扬州李海峰
赵佩湘（清代）

斗山回忆廿余年，两世相依思渺绵。藉藉文明齐北海，飘飘诗句继青莲。

凌云愿遂天衢上，映雪功深几案前。更喜承先能养志，重闱还有地行仙。
哭王或庵先生 其三
蒋蘅（清代）

元日津门雪，严寒茅岭风。文章思作者，涕泗诔吾翁。

瞬息十年事，魂伤半亩宫。夜台如可卜，心迹喜相同。
万寿寺主僧圆鉴留酒醉中
陈著（宋代）

人世一沤浮，时光如瞬流。
相违十年久，偶见两心稠。
法嗣惊初意，香厨出异羞。
那知年到此，不枉少迟留。
一枝花 蓝蔷薇，海昌别业有此种
陈洁（清代）

炎火威仍旧。青女还拖逗。群葩零榭，帘垂清昼。见蓝薇浓丽，妆点枝头瘦。

巧缀天工绣。独翠色玲珑，掩映纱窗前后。

记当初、湖山成岫。绿竹堪为友。恁消磨、碧地蓝天秀。

忽陵谷更迁，此际还存否。四十馀年久。但得常看，愿把盏、花前中酒。
长沙六快诗
王揆（唐代）

湖外风物奇，长沙信难续。衡峰排古青，湘水湛寒绿。

舟楫通大排，车轮会平陆。昔贤官是邦，仁泽流丰沃。

今贤官是邦，刳啖人脂肉。怀昔甘棠花，伤今猛虎毒。

然此一郡内，所乐人才六。漕与二宪僚，守连两通属。

高堂日暮会，深夜继以烛。帏幕皆绮纨，器皿尽金玉。

歌喉若珠累，舞腰如素束。千态与万状，六人欢不足。

因成快活诗，荐之尧舜目。
和史济川见赠
冯时行（宋代）

岁晚扁舟雪霰边，萧疏与君俱可怜。向来共厄黄杨闰，别后相逢白发年。

觅句剩烦梅作兴，攻愁直纵酒称贤。故人一笑诚希阔，得失休论布幔天。
拟古诗（六首。永乐五年）
朱高煦（明代）

三五肇人极，圣道何巍巍。
夏殷逮成周，文风渐弘开。
吕政绝天逮，残苛恣雄猜。
万姓坐涂炭，六籍成寒灰。
自谓世无敌，沙丘忽崩摧。
阿房乐未央，长城空怨堆。
人文至今存，狂秦安在哉？千古骊山下，秽德衔余哀。
踏莎行 秋夜
刘云琼（清代）

独伴孤灯，紧攒翠黛。雕阑倚遍无聊赖。闲添宫饼篆烟微，一轮霁月悬窗外。

彩笔拈来，花笺重载。玉人此夜知何在。空教清泪洗残妆，那堪今夜愁如海。
题扇桥
王十朋（宋代）

右军一画千金重，妙意宁容市妪知。明日重来堪一笑，管城那肯更临池。
竞渡曲 其一
陈堂（明代）

一望飞凫斗水军，满天风雨隔江闻。雷声霹雳神鱼跃，化作双龙起夕曛。
蝶恋花
秦昙（清代）

寒食才过春又半。燕子衔泥，画栋营巢满。细雨濛濛扃小院。

胭脂落尽桃花片。

罗袜倦移情绪懒。触目凄凉，不觉双蛾敛。风景依然人事换。

旧游追省空肠断。
赋黄香梅绝句八首正月二十三作时筑楼居将就
李壁（宋代）

剪蜡霜前色太深，何如万萼占春阴。
今朝懒不行花径，插遍铜彝供石林。
小桃红（在襄州作）
刘过（宋代）

晚入纱窗静。戏弄菱花镜。翠袖轻匀，玉纤弹去，少妆红粉。画行轻、愁外两青山，与尊前离恨。

宿酒醺难醒。笑记香肩并。暖借莲腮，碧云微透，晕眉斜印。最多情、生怕外轻猜，拭香津微＿。
赠别俗兄
释昙华（宋代）

此行安忍泛轻舟，无奈官差不自由。
痛望老人修净业，莫教容易度春秋。
古意二首
释善珍（宋代）

燕山烧营火照云，羽书夜半飞入秦。
铁衣血冷不敢脱，功在将军不在身。
咏酒二首
汪遵（唐代）

九酝松醪一曲歌，本图闲放养天和。

后人不识前贤意，破国亡家事甚多。

万事销沈向一杯，竹门哑轧为风开。

秋宵睡足芭蕉雨，又是江湖入梦来。
客舍写怀呈王八丈侍郎五首 其四
程俱（宋代）

一室不可扫，阴晴两非宜。朝蝇污简编，暮蚊入裳衣。

尔来三日污，门有一尺泥。所喜庭户间，新凉洗馀曦。

贫贱无造请，闭关良不痴。
留题伏波岩
章岘（宋代）

江澜洄洑啮山根，山裂岩开石室存。
溺鬼夜呼千嶂黑，蛰龙晨起一川浑。
金沙试决通泉脉，翠壁闲题破藓痕。
三伏几人逃畏暑，岂惟河朔有清尊。
琼芝轩
黄庭坚（宋代）

卓僊在时养琼芝，深根固蒂活人命。
憧憧来问此何草，但告渠是唐婆镜。
沁园春·匏系弥年
丘崈（宋代）

匏系弥年，江北江南，羡君去来。笑山横南浦，朝来爽致，文书堆案，胸次生埃。放旷如君，拘縻如我，试问人生谁乐哉。真难学，是得留且住，欲去须回。何时竹屋茅斋。去相傍为邻三径开。撰小窗临水，危亭当巘，随宜有竹，著处须梅。坐读黄庭，手援紫藟，一寸丹田时自栽。当馀暇，更与君来往，林下徘徊。
和刘侍郎九日登女郎台
程大昌（宋代）

霜枝凋翠雁横秋，莫倚危楼动旅愁。
菊有清香樽有酒，茱萸不插也风流。
题慈观长老求赞
释居简（宋代）

监本倔强，弗善劳谦。不识拙庵，他最不堪。他亦人耳，我亦人耳。

空自合空，水自合水。卖弄跨门一机，至死无人发市。

父有重牙，其子无齿。没齿穿龈，如是如是。
陪宋学士国子学夜坐次韵
王彝（明代）

华堂环壁水，微飙扇清灯。荡漾回澜起，窈窕佳月生。

迹陪簪笔彦，心谐超世情。露繁惬栖翮，林暗爽流萤。

眷兹悟物性，谅匪系王程。宵中已忘寐，顾影素娥升。
送彦材侄还乡
张扩（宋代）

朔风吹雪冷侵衣，过我山城岁暮时。每叹吏曹长缩手，会从樽暮得伸眉。

笑谈亹亹未更仆，行李匆匆还语离。莫厌吾家穷事业，囊中好在几毛锥。